b'\n_START_ARTICLE_\nSuha krajina\n_START_PARAGRAPH_\nSuha krajina je manj\xc5\xa1a pokrajina, ki le\xc5\xbei na severo-zahodnem delu Dolenjske. Njeno sredi\xc5\xa1\xc4\x8de oz. najve\xc4\x8dje mesto je \xc5\xbdu\xc5\xbeemberk. V Suhi krajini izvira in te\xc4\x8de tudi reka Krka. Skozi pokrajino poteka tudi pomembna prometna cesta._NEWLINE_Ime Suha krajina izvira zaradi prepustne zemlje, ki je na apnencu in zato v vrhnji plasti ostane malo vode, ve\xc4\x8dina je pronika v podtalnico in Krko._NEWLINE_Pokrajina je ena izmed manj razvitih v Sloveniji, \xc5\xa1tevilo prebivalcev pa upada. Slab gospodarski polo\xc5\xbeaj je posledica neugodnih naravnih razmer in zgodovinskih dogodkov. Rudarstvo in fu\xc5\xbeinarstvo, ki je imelo v dolini velik pomen \xc5\xa1e v 19. stoletju, je ob koncu prej\xc5\xa1njega stoletja zaradi slabih prometnih povezav zamrlo. Zgraditev dolenjske \xc5\xbeeleznice ob Temenici je dokon\xc4\x8dno potisnila dolino reke Krke v gospodarsko osamo. Po drugi svetovni vojni so bili ti kraji na\xc4\x8drtno zapostavljeni zaradi sodelovanja prebivalcev z domobranci. Ta ocena pa je bila pristranska, kajti zgodovinske analize ka\xc5\xbeejo, da je bilo veliko ljudi na strani partizanskega narodnoosvobodilnega boja. V Suhi krajini pred letom 1994 ni bilo ob\xc4\x8dinskega sredi\xc5\xa1\xc4\x8da, \xc4\x8deprav je pokrajina merila pribli\xc5\xbeno toliko kot povpre\xc4\x8dna ob\xc4\x8dina. Suha krajina je ostajala na robu \xc5\xa1tirih velikih ob\xc4\x8din._NEWLINE_Danes je Suha krajina prete\xc5\xbeno kmetijska pokrajina, saj se ve\xc4\x8dina prebivalcev ukvarja s kmetijsko dejavnostjo. Kljub temu je \xc4\x8distih kme\xc4\x8dkih gospodinjstev le okoli 15\xc2\xa0%, ve\xc4\x8dina ostalih pa ima \xc5\xa1e dohodke iz drugih nekmetijskih dejavnosti. \xc5\xbdal je zunaj kmetijstva premalo delovnih mest, zato veliko prebivalcev dnevno migrira v ve\xc4\x8dja in bolj oddaljena industrijska sredi\xc5\xa1\xc4\x8da. Povezavo z njimi je olaj\xc5\xa1ala pred nekaj leti dograjena avtocestna povezava med Ljubljano in Novim mestom.'